依韻和不疑寄杜挺之以病雨止冷淘會
作者：梅堯臣
朝代：宋

paragraphs: 邵杜二良守，相逢欲霑醉。
促膝一開顔，衮衮言有味。
或歎季路宜，或語伯夷是。
各懷忠義心，要終豈同異。
我實疎賤軀，政治未使試。
預茲高古談，懦志生勇氣。
明當饌湯餠，疾雨晦天地。
一日不見君，何止如三歲。
口腹尚乖期，榮華可推類。
嗟嗟勿復問，安恬固無媿。